Cestná automobilová striekačka Tatra 815 7 6x6 HaZZ zo Zvolena.
Hasičský a záchranný útvar hlavného mesta Bratislavy 
**Hasičský a záchranný zbor** (skratka **HaZZ**) je profesionálna hasičská jednotka patriaca pod Ministerstvo vnútra Slovenskej republiky. HaZZ vznikol k 1. aprílu 2002 a pôsobí v ňom približne 4 400 hasičov, z toho 3 200 zasahujúcich. Medzi hlavné povinnosti HaZZ patrí ochrana pred požiarmi, vykonávanie štátneho požiarneho dozoru, vykonáva záchranné práce pri haváriách, živelných pohromách a iných mimoriadnych udalostiach a ochranu zdravia, majetku a životného prostredia. Pôsobí tiež v oblasti prevencie, vzdelávania a doplňovania technického zabezpečenia. Podieľa sa na integrovanom záchrannom systéme. Na Slovensku každých 15 minút vznikne udalosť, ktorá si vyžaduje zásah profesionálnych hasičov.

Od 1. júna 2020 je prezidentom HaZZ plk. Ing. Pavol Mikulášek. Bývalým prezidentom bol aj gen. JUDr. Alexander Nejedlý (od 1. mája 2012), ktorý z funkcie odstúpil na vlastnú žiadosť 26. augusta 2019 a nahradil ho plk. Ing. Pavol Nereča.

Činnosť
-------

V roku 2012 príslušníci HaZZ najčastejšie vyrážali k udalostiam technického charakteru, odstraňovali následky dopravných nehôd, poskytovali výškovú pomoc alebo zabezpečovali povodňové práce. V roku 2012 HaZZ uskutočnil spolu 33 520 výjazdov pri ktorých pomohol takmer 12 tisíc ľuďom.

V roku 2008 bola Ministerstvom vnútra navrhnutá koncepcia zvýšenia počtu hasičských staníc tak, aby sa do spolupráce mohli zapájať aj obecné hasičské zbory. Vláda SR opatrenie zobrala na vedomie v rámci *Plošného rozmiestnenia hasičských staníc HaZZ a hasičských zbrojníc obecných hasičských zborov na území SR*. Cieľom bolo zvýšiť pokrytie územia Slovenska tak, aby bol zásah hasičov možný do 15 minút. Hasiči výjazd uskutočňujú do minúty od ohlásenia udalosti. Napriek vtedajšiemu počtu staníc (113 v rámci Slovenska) trval dojazd do odľahlejších častí viac ako 20 a niekedy až 40 minút.

Štruktúra
---------

Hasičský a záchranný zbor tvorí prezídium Hasičského a záchranného zboru sídliace v Bratislave, 8 krajských riaditeľstiev, 49 okresných riaditeľstiev a Hasičský a záchranný útvar hlavného mesta Slovenskej republiky Bratislavy, 6 zariadení (Požiarnotechnický a expertízny ústav Ministerstva vnútra SR v Bratislave, Stredná škola požiarnej ochrany MV SR v Žiline, Záchranná brigáda Hasičského a záchranného zboru v Malackách, v Žiline a v Humennom, Výcvikové centrum Hasičského a záchranného zboru Lešť) a ďalšie pracoviská.

Hodnosti
--------

Hodnosti príslušníkov HaZZ sú upravené v zákone č. 315/2001 Z. z. o Hasičskom a záchrannom zbore.

|  | Rotmajster | Nadrotmajster | Podpráporčík | Práporčík | Nadpráporčík | Podporučík | Poručík | Nadporučík | Kapitán | Major | Podplukovník | Plukovník | Generál |
| --- | --- | --- | --- | --- | --- | --- | --- | --- | --- | --- | --- | --- | --- |
| popis zobrazenia | dve strieborné hviezdy | tri strieborné hviezdy | lipová ratolesť a jedna strieborná hviezda | lipová ratolesť a dve strieborná hviezda | lipová ratolesť a tri strieborná hviezda | jedna zlatá hviezda | dve zlaté hviezdy | tri zlaté hviezdy | štyri zlaté hviezdy | lipová ratolesť a jedna zlatá hviezda | lipová ratolesť a dve zlaté hviezdy | lipová ratolesť a tri zlaté hviezdy | zlatá pletená
lemovka, lipová ratolesť a jedna veľká zlatá hviezda  |

Ťahač Volvo VN s pásovým transportérom BVP Dobrovoľného Hasičského Zboru Farárske Pole

Referencie
----------

1. 1 2  *Novým prezidentom Hasičského a záchranného zboru je plk. Ing. Pavol Mikulášek*, Bratislava: Ministerstvo vnútra Slovenskej republiky, 2019-08-27, dost. 2019-10-18
2. 1 2 3   *Hasičský a záchranný zbor* [online]. Bratislava: Hasičský a záchranný zbor, [cit. 2013-02-13]. Dostupné online.
3. ↑   *Potrebujeme viac hasičov, Kaliňák to chce riešiť dobrovoľníkmi* [online]. Petit Press, 06.11.2013, [cit. 2013-11-06]. Dostupné online.
4. 1 2 3   *V minulom roku hasiči pomohli takmer 12-tisícom ľudí* [online]. Bratislava: Hasičský a záchranný zbor, 25.01.2013, [cit. 2013-02-13]. Dostupné online.
5. ↑   *Prezident HaZZ gen. JUDr. Alexander Nejedlý* [online]. Bratislava: Hasičský a záchranný zbor, [cit. 2013-02-13]. Dostupné online.
6. ↑   *Počet akcieschopných hasičských jednotiek sa v budúcnosti rozšíri* [online]. Bratislava: Hasičský a záchranný zbor, 03.06.2008, [cit. 2013-02-13]. Dostupné online.
7. ↑   *Hasičský a záchranný zbor* [online]. Bratislava: Hasičský a záchranný zbor, [cit. 2013-02-13]. Dostupné online.

Externé odkazy
--------------

* Oficiálne webové stránky HaZZ na webovom sídle Ministerstva vnútra Slovenskej republiky